### NN 91/2016 (12.10.2016.), Rješenje Agencije za zaštitu tržišnog natjecanja, klasa: UP/I 034-03/15-01/029, urbroj: 580-10/63-2016-015 od 15. rujna 2016.

AGENCIJA ZA ZAŠTITU TRŽIŠNOG NATJECANJA

1951

Agencija za zaštitu tržišnog natjecanja na temelju članka 30. točke 2., članka 31., članka 49. stavka 1. i 2. i članka 58. stavka 1. točke 9., u svezi s člankom 8. Zakona o zaštiti tržišnog natjecanja (»Narodne novine«, broj 79/09 i 80/13), u upravnom postupku utvrđivanja narušavanja tržišnog natjecanja sklapanjem zabranjenog sporazuma, pokrenutom protiv poduzetnika Navela d.o.o., sa sjedištem u Puli, Castropola 54, zastupanog po odvjetnicima iz odvjetničkog društva [...] i odvjetnicima iz odvjetničkog društva [...], po službenoj dužnosti, na temelju odluke Vijeća za zaštitu tržišnog natjecanja u sastavu: Mladen Cerovac, mag. iur., predsjednik Vijeća, Vesna Patrlj, dipl. iur., zamjenica predsjednika Vijeća, Denis Matić, dipl. iur., mr. sc. Ljiljana Pavlic i mr. sc. Tatjana Peroković, članovi Vijeća, sa sjednice 26/2016, održane 15. rujna 2016., donosi

RJEŠENJE

I. Prihvaćaju se mjere, uvjeti i rokovi koje je predložio poduzetnik Navela d.o.o., sa sjedištem u Puli, Castropola 54, i to na način kako slijedi:

I.I. U Ugovorima o servisnom održavanju, popravcima brodskih motora i kupoprodaju motora i rezervnih dijelova proizvođača Yanmar Japan:

Dio članka 7. stavka 4. mijenja se i glasi:

»Fakturirane cijene i vrijednosti s uključenim rabatom jesu maksimalni iznos cijene proizvoda za krajnjeg potrošača.«

Članak 16. mijenja se i glasi:

»Servis se obvezuje da će prodavati, distribuirati i/ili ugrađivati samo izvorne Yanmar rezervne dijelove.«

Dio članka 23. mijenja se i glasi:

»Navela d.o.o. ima pravo raskinuti ovaj Ugovor posebno u sljedećim slučajevima:

– ako servis prodaje proizvode krajnjim potrošačima po cijenama iznad maksimalnih kako se određuje u smislu članka 7. stavka 4. ovog Ugovora«,

te se briše dio odredbe u kojem je navedeno da Navela d.o.o. ima pravo raskinuti ugovor ako servis rezervne dijelove nabavlja mimo Navele d.o.o. i protivno odredbama Ugovora.

I.II. Navela d.o.o se obvezuje na sklapanje aneksa ugovora u roku od 2 (dva) mjeseca od dana dostave ovog rješenja Agencije.

I.III. Navela d.o.o. se obvezuje da ugovori koje će ubuduće sklapati s predstavnicima svoje ovlaštene mreže servisa neće sadržavati odredbe koje bi mogle predstavljati kršenje propisa o zaštiti tržišnog natjecanja.

II. Predložene mjere, uvjeti i rokovi iz točke I. izreke ovog rješenja ocjenjuju se dostatnima za otklanjanje negativnih učinaka i ponovnu uspostavu tržišnog natjecanja na tržištu distribucije rezervnih dijelova za brodske motore marke Yanmar u Republici Hrvatskoj.

III. Predložene mjere, uvjeti i rokovi iz točke I. izreke ovog rješenja ovim rješenjem postaju obvezni za poduzetnika Navela d.o.o.

IV. Utvrđuje se da, nakon izvršenja mjera iz točke I. izreke ovog rješenja, nema uvjeta za daljnje vođenje postupka protiv poduzetnika Navela d.o.o.

V. U slučaju da Agencija za zaštitu tržišnog natjecanja utvrdi kako se poduzetnik Navela d.o.o. ne pridržava utvrđenih mjera, uvjeta i rokova iz točke I. izreke ovog rješenja, takvo postupanje smatrat će se povredom Zakona o zaštiti tržišnog natjecanja, što će se utvrditi posebnim rješenjem kojim će se izreći i upravno-kaznena mjera.

VI. Poduzetnik Navela d.o.o. obveznik je plaćanja upravne pristojbe u iznosu od 35.000,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: bez odgode, a najkasnije 8 (osam) dana od dana dostave ovog rješenja.

VII. Ovo će rješenje biti objavljeno u »Narodnim novinama« i na mrežnim stranicama Agencije.

Obrazloženje

1. Postupak utvrđivanja narušavanja tržišnog natjecanja

Agencija za zaštitu tržišnog natjecanja (dalje: Agencija) pokrenula je zaključkom od 30. srpnja 2015., po službenoj dužnosti, na temelju članka 38. stavka 1. i članka 39., u svezi s člankom 8. Zakona o zaštiti tržišnog natjecanja (»Narodne novine«, broj 79/09 i 80/13, dalje: ZZTN) postupak protiv poduzetnika Navela d.o.o., sa sjedištem u Puli, Castropola 54, zastupanog po odvjetnicima iz odvjetničkog društva [...] i odvjetnicima iz odvjetničkog društva [...] (dalje: Navela), radi utvrđivanja predstavljaju li pojedine odredbe ugovora koje taj poduzetnik sklapa s članovima svoje ovlaštene prodajno-servisne mreže za brodske motore marke Yanmar na teritoriju Republike Hrvatske zabranjeni sporazum u smislu članka 8. Zakona o zaštiti tržišnog natjecanja (»Narodne novine«, broj 79/09 i 80/13; dalje: ZZTN).

U konkretnom slučaju postupak je pokrenut protiv poduzetnika Navela u smislu članka 8. ZZTN-a jer su postojale indicije da tipski Ugovori o servisnom održavanju, popravcima brodskih motora i kupoprodaji motora i rezervnih dijelova proizvođača Yanmar Japan (dalje: Ugovor) koje Navela sklapa s članovima svoje mreže sadrže odredbe koje su moguće sporne sa stajališta propisa o zaštiti tržišnog natjecanja.

Riječ je o dijelu odredbe članka 7. Ugovora u kojem je navedeno da su fakturirane cijene i vrijednosti s uključenim rabatom krajnje cijene za potrošače te članku 16. Ugovora prema kojem se servis obvezuje da će ugrađivati samo izvorne rezervne dijelove koje nabavlja isključivo od Navele, a ukoliko servis nabavlja rezervne dijelove od drugih dobavljača, tada je dužan na ime ugovorne kazne platiti Naveli iznos od [...] eura po jednoj izvršenoj narudžbi od drugog dobavljača.

Također, moguće je sporna i odredba članka 23. istog ugovora u dijelu u kojem je navedeno da Navela ima pravo raskinuti Ugovor ako se servis ne pridržava cjenika te ako servis rezervne dijelove nabavlja mimo Navele i protivno odredbama Ugovora.

Naime, u smislu propisa o zaštiti tržišnog natjecanja nije sporna obveza ovlaštenog servisa poduzetnika Navela da prodaje, distribuira i/ili ugrađuje samo izvorne Yanmar rezervne dijelove, ali ono što je sporno je ograničavanje ovlaštenog servisa u pogledu izvora nabave, odnosno obveza servisa da rezervne dijelove nabavlja isključivo od Navele, a što bi bilo u suprotnosti s člankom 10. stavkom 1. i 2. Uredbe o skupnom izuzeću vertikalnih sporazuma između poduzetnika (»Narodne novine« broj 37/11).

Tijekom postupka pred Agencijom, Navela se očitovala podnescima zaprimljenim u razdoblju od 21. rujna 2015. do 29. srpnja 2016.

2. Prijedlog preuzimanja obveza od strane poduzetnika

Podneskom zaprimljenim 29. srpnja 2016., Navela je u smislu članka 49. ZZTN-a dostavila konačni prijedlog preuzimanja obveze izvršenja određenih mjera, uvjeta i rokova u kojima će to učiniti i kojim se obvezuje sa svojim serviserima, odnosno predstavnicima svoje ovlaštene mreže servisa s kojima ima sklopljene Ugovore, sklopiti anekse ugovoru kojim će ugovorne strane izmijeniti Ugovor na način da se isti mijenjaju u člancima 7., 16. i 23.

Tako članak 7. stavak 4. Ugovora u dijelu koji glasi:

»Fakturirane cijene i vrijednosti sa uključenim rabatom jesu krajnje cijene za potrošače.«

Navela predlaže izmijeniti na način da glasi:

»Fakturirane cijene i vrijednosti sa uključenim rabatom jesu maksimalni iznos cijene proizvoda za krajnjeg potrošača.«

Članak 16. Ugovora koji glasi:

»Servis se obvezuje da će ugrađivati samo izvorne rezervne dijelove koje nabavlja isključivo od Navele. Ukoliko servis protivno ovom Ugovoru nabavlja rezervne dijelove od drugih dobavljača tada je dužan na ime ugovorne kazne platiti Naveli iznos od EUR [...] po jednoj izvršenoj narudžbi od drugog dobavljača.«

Navela predlaže izmijeniti na način da glasi:

»Servis se obvezuje da će prodavati, distribuirati i/ili ugrađivati samo izvorne Yanmar rezervne dijelove.«

Članak 23. Ugovora u dijelu koji glasi:

»Navela ima pravo raskinuti ovaj Ugovor posebno u sljedećim slučajevima:

– ako se servis ne pridržava cjenika...

– ako servis rezervne dijelove nabavlja mimo Navele i protivno odredbama ovog Ugovora.«

Navela predlaže izmijeniti na način da glasi:

»Navela ima pravo raskinuti ovaj Ugovor posebno u sljedećim slučajevima:

ako servis prodaje proizvode krajnjim potrošačima po cijenama iznad maksimalnih kako se određuje u smislu članka 7. stavka 4. ovog Ugovora«, te bi se brisao dio odredbe u kojem je navedeno da Navela ima pravo raskinuti ugovor ako servis rezervne dijelove nabavlja mimo Navele i protivno odredbama Ugovora.

Navela se obvezuje na sklapanje aneksa ugovora u roku od 2 mjeseca od donošenja rješenja Agencije.

Također, Navela se obvezuje da ugovori koje će ubuduće sklapati s predstavnicima svoje ovlaštene mreže servisa neće sadržavati odredbe koje bi mogle predstavljati kršenje propisa o tržišnom natjecanju.

Člankom 49. stavkom 5. ZZTN-a propisano je da će Agencija namjeru prihvaćanja preuzimanja izvršenja mjera i uvjeta iz članka 49. stavka 1. ZZTN-a objaviti na svojoj internetskoj stranici u obliku skraćenog opisa predmeta i sadržaja mjera i uvjeta, uz poziv svim zainteresiranim stranama za dostavljanje pisanih primjedbi, stavova i mišljenja u roku od 20 (dvadeset) dana od dana objave poziva.

Stoga je Agencija 3. kolovoza 2016., sukladno članku 49. točki 5. ZZTN-a, na mrežnim stranicama Agencije: www.aztn.hr, objavila namjeru prihvaćanja preuzimanja izvršenja mjera i uvjeta, uz javni poziv svim zainteresiranim stranama za dostavljanje pisanih primjedbi, stavova i mišljenja na prijedlog Navele za preuzimanje obveze izvršenja određenih mjera i uvjeta te rokova u kojima će to učiniti. Rok za stavljanje primjedbi istekao je 23. kolovoza 2016., pri čemu Agencija nije zaprimila primjedbe na objavljeni javni poziv.

3. Analiza prijedloga Navele o namjeri preuzimanja obveze izvršenja mjera i uvjeta te rokova u kojima će to učiniti

Vezano uz prethodno navedeno, Agencija je utvrdila kako prijedlog preuzimanja obveze izvršenja mjera i uvjeta te rokova u kojima će to Navela učiniti udovoljava formalnim uvjetima iz članka 49. stavka 1. ZZTN-a, odnosno da je podnesen nakon pokretanja postupka sukladno članku 39. ZZTN-a, a prije dostave Obavijesti o preliminarno utvrđenim činjenicama u postupku iz članka 48. ZZTN-a.

Agencija, u smislu članka 49. stavka 4. ZZTN-a, može prihvatiti preuzimanje određenih mjera i uvjeta iz članka 49. stavka 1. ZZTN-a u slučaju kratkog trajanja povrede, suradnje poduzetnika u postupku i predlaganja mjera i uvjeta u prvih šest mjeseci vođenja postupka, kada ocijeni da je prihvaćanje preuzimanja mjera i uvjeta iz članka 49. stavka 1. ZZTN-a svrsishodno radi bržeg uspostavljanja tržišnog natjecanja na određenom tržištu, a bez dugotrajnog vođenja postupka.

U predmetnom postupku Navela je surađivala s Agencijom te je prijedlog mjera i uvjeta podnijela nakon pokretanja postupka, a prije dostave Obavijesti o preliminarno utvrđenim činjenicama u postupku.

Prijedlog Navele predstavlja dobrovoljnu mjeru i otklanja moguće negativne učinke koje bi predmetni ugovori u neizmijenjenom sadržaju imali na tržišno natjecanje.

Također, prijedlog Navele dovodi do bržeg uspostavljanja tržišnog natjecanja na mjerodavnom tržištu bez dugotrajnog vođenja postupka.

Osim toga, kako je već ranije navedeno, na objavljenu namjeru Agencije o prihvaćanju preuzimanja izvršenja mjera i uvjeta uz javni poziv svim zainteresiranim stranama za dostavljanje pisanih primjedaba, stavova i mišljenja na prijedlog Navele za preuzimanje obveze izvršenja određenih mjera i uvjeta te rokova u kojima će to učiniti, nitko nije dostavio primjedbe.

Slijedom svega navedenog, Agencija je prihvatila predložene mjere i uvjete poduzetnika Navela na način na koji su one konkretizirane u podnesku Navele zaprimljenom u Agenciji 29. srpnja 2016.

4. Odluka Vijeća za zaštitu tržišnog natjecanja

Na temelju dostavljenih očitovanja i dokumentacije, Vijeće za zaštitu tržišnog natjecanja (dalje: Vijeće), sukladno ovlastima iz članaka 27. i 30. točke 2. ZZTN-a te članka 31. ZZTN-a, na sjednici 26/2016, održanoj 15. rujna 2016., razmatralo je navedeni predmet te je donijelo odluku da se, u smislu članka 49. stavka 2. ZZTN-a, predložene mjere, uvjeti i rokovi Navele prihvaćaju kao dostatni za otklanjanje negativnih učinaka i ponovnu uspostavu tržišnog natjecanja, pri čemu donošenjem ovoga rješenja Agencije postaju obvezni za Navelu.

Vijeće svoju odluku o prihvaćanju mjera, uvjeta i rokova u smislu članka 49. stavka 2. ZZTN-a temelji na tome da je Navela surađivala s Agencijom i nastojala uskladiti svoje postupanje s propisima o zaštiti tržišnog natjecanja.

Sukladno članku 49. stavku 3. ZZTN-a, rješenjem Agencija određuje rokove u kojima poduzetnik treba izvršiti mjere i uvjete iz članka 49. stavka 2. ZZTN-a, obvezuje poduzetnika na dostavu dokaza kojima potvrđuje izvršenje mjera i uvjeta u zadanom roku te utvrđuje da nema uvjeta za daljnje vođenje postupka protiv tog poduzetnika.

Stoga je Vijeće donijelo odluku kojom se, u smislu članka 49. stavka 2. i 3. ZZTN-a, prihvaćaju mjere i uvjeti koje je predložila Navela te joj je naloženo da u ostavljenom roku dostavi dokaze da je postupala sukladno točki I. izreke ovog rješenja. Nakon izvršenja mjera iz točke I. izreke ovog rješenja nema uvjeta za daljnje vođenje postupka protiv Navele u ovom predmetu.

U smislu članka 49. stavka 7. ZZTN-a, ako u nadzoru nad provedbom mjera i uvjeta iz članka 49. stavka 1. ZZTN-a Agencija utvrdi da se Navela ne pridržava utvrđenih mjera, uvjeta i rokova iz članka 49. stavka 3. ZZTN-a, takvo postupanje smatrat će se povredom ZZTN-a te će se to utvrditi posebnim rješenjem kojim će se izreći i upravno-kaznena mjera sukladno odredbama ZZTN-a.

Slijedom svega navedenog, Agencija je na temelju odluke Vijeća odlučila kao u točkama I. do V. izreke ovog rješenja.

Prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a i rješenje Agencije o prihvaćanju predloženih mjera, uvjeta i rokova koji postaju obvezni za predlagatelja u smislu članka 49. stavaka 2. i 3. ZZTN-a podliježu naplati upravnih pristojbi, sukladno odredbi članka 2. stavka 1. Zakona o upravnim pristojbama (»Narodne novine«, broj 8/96, 77/96, 95/97, 131/97, 68/98, 66/99, 145/99, 116/00, 163/03, 17/04, 110/04; 141/04, 150/05, 153/05, 129/06, 117/07, 25/08, 60/08, 20/10, 69/10, 126/11, 112/12, 19/13, 80/13, 40/14, 69/14, 87/14 i 94/14; dalje: Zakon o upravnim pristojbama) te članka 2. i 3. Uredbe o izmjenama Tarife upravnih pristojbi iz Zakona o upravnim pristojbama (»Narodne novine«, broj 126/11; dalje: Uredba o izmjenama Tarife Zakona o upravnim pristojbama).

Naime, prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a podliježe obvezi naplate upravne pristojbe u iznosu od 5.000,00 kuna, u smislu članka 2. Uredbe o izmjenama Tarife Zakona o upravnim pristojbama, odnosno tarifnog broja 106. točke 4. Tarife upravnih pristojbi Zakona o upravnim pristojbama (»Narodne novine«, broj 8/96, 77/96, 95/97, 131/97, 68/98, 66/99, 145/99, 30/00, 116/00, 163/03, 17/04, 110/04, 141/04, 150/05, 153/05, 129/06, 117/07, 25/08, 60/08, 20/10, 69/10, 126/11, 112/12, 19/13, 80/13, 40/14, 69/14 i 87/14; dalje: Tarifa upravnih pristojbi).

Upravna pristojba u iznosu od 30.000,00 kuna za rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, naplaćuje se sukladno članku 3. Uredbe o izmjenama Tarife Zakona o upravnim pristojbama, odnosno tarifnom broju 107. točki 7. Tarife upravnih pristojbi.

Navedeni iznos uplaćuje se u roku od osam (8) dana od dana dostave ovog rješenja u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 5002-20833-…(navodi se OIB uplatitelja ili godina ili broj rješenja).

Sukladno odredbi članka 16. stavka 4. Zakona o upravnim pristojbama, nakon izvršene uplate obveznik uplate dužan je uplatnicu, kao dokaz o obavljenoj uplati upravne pristojbe, dostaviti Agenciji žurno, a najkasnije u roku od osam (8) dana, s pozivom na poslovni broj klase: UP/I 034-03/15-01/029.

U slučaju da obveznik uplate upravne pristojbe ne izvrši uplatu upravne pristojbe u ostavljenom roku, Agencija će po proteku roka, sukladno članku 10. stavku 2. Zakona o upravnim pristojbama, od nadležne Porezne uprave zatražiti prisilnu naplatu upravne pristojbe.

Slijedom iznijetoga, Agencija je na temelju odluke Vijeća odlučila kao u točki VI. izreke ovog rješenja.

Sukladno odredbi članka 59. stavka 2. ZZTN-a, a u svezi s člankom 58. stavkom 1. točkom 9. ZZTN-a, ovo će rješenje biti objavljeno u »Narodnim novinama«, dok će se prema članku 59. stavku 3. ZZTN-a ono objaviti i na mrežnim stranicama Agencije.

Stoga je Agencija, na temelju odluke Vijeća, odlučila kao u točki VII. izreke ovog rješenja.

UPUTA O PRAVNOM LIJEKU

Protiv ovoga rješenja nije dopuštena žalba, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 034-03/15-01/029

Urbroj: 580-10/63-2016-015

Zagreb, 15. rujna 2016.

Predsjednik Vijeća
za zaštitu tržišnog natjecanja
Mladen Cerovac, mag. iur., v. r.

91 12.10.2016 Rješenje Agencije za zaštitu tržišnog natjecanja, klasa: UP/I 034-03/15-01/029, urbroj: 580-10/63-2016-015 od 15. rujna 2016.

91 12.10.2016 Rješenje Agencije za zaštitu tržišnog natjecanja, klasa: UP/I 034-03/15-01/029, urbroj: 580-10/63-2016-015 od 15. rujna 2016.